Nóg ’n skieter brand los in VSAArgieffoto bloot ter illustrasie (Foto: Unsplash) Verskeie mense is Donderdag in nog ’n massaskietery in die VSA gewond. Die jongste voorval het by een van die koeriermaatskappy Fedex se fasiliteite in Indianapolis in die Amerikaanse deelstaat Indiana plaasgevind. Die erns van die slagoffers se beserings is in dié stadium nog onduidelik. Genae Cook, woordvoerder van die plaaslike polisie, het gesê polisiebeamptes het gereageer op ŉ “aktiewe skietvoorval” by ŉ Fedex-perseel naby die stad se internasionale lughawe. Die skieter het glo na die voorval sy eie lewe geneem. ŉ Fedex-werker het aan plaaslike media gesê hy het ’n gewapende man met ’n outomatiese vuurwapen op mense sien losbrand. “Ek het ŉ man met ŉ soort submasjiengeweer, ŉ outomatiese wapen, gesien en hy het skote afgevuur. Ek het dadelik platgeval en was vreesbevange,” het Jeremiah Miller gesê. Volgens die polisie is verskeie mense in die voorval gewond. Die getal pasiënte en hul toestand kon egter nie dadelik bevestig word nie. Sers. John Perrine, ŉ woordvoerder van die polisie in Indiana, het familielede van die Fedex-werkers gevra om by ŉ plaaslike hotel bymekaar te kom. Die skietery volg kort nadat minstens 10 mense, onder wie ’n polisiebeampte, verlede maand by ’n kruidenierswinkel in die Amerikaanse deelstaat Colorado doodgeskiet is. Maroela Media het vroeër berig agt mense, ses van hulle Asiese vroue, is net ’n week voor dit dood in skietvoorvalle by drie verskillende spa’s in die Amerikaanse deelstaat Georgia. Byna 40 000 mense in die VSA sterf jaarliks weens vuurwapenverwante voorvalle. Meer as die helfte van dié voorvalle is mense wat hul eie lewe neem. Pres. Joe Biden het vandeesmaand ses uitvoerende maatreëls aangekondig wat volgens hom die krisis rakende wapengeweld in die VSA sal help stuit. “Dit is ŉ internasionale verleentheid,” het die demokraat tydens ’n geleentheid by die Withuis aan kongreslede en wapenbeheeraktiviste gesê.